Lene Espersen (KF), 2004-03-17:
Jeg vil godt starte med at takke samtlige partier for en positiv tilgang til det her lovforslag.
Det er korrekt, som fru Lissa Mathiasen sagde, at det er lidt alt godt fra havet på det familieretlige område.
Jeg er også glad for den anerkendelse, der er af mange af de små regelforenklinger, der gerne skulle være med til at gøre tilværelsen lettere for de borgere, som er berørt af gældende lovgivning. Jeg har naturligvis også lyttet til, at der i hvert fald på to områder har været en del kritiske røster, herunder også et ønske om, at vi i et andet forum end i dag får sat os ned og diskuteret, hvad konsekvensen er af lovgivningen, herunder også at have en sikkerhed for, at det her ikke er noget, der skader de personer, hvor vi skal gøre, hvad vi kan, så de får et fornuftigt forløb, f.eks. i forbindelse med en skilsmisse.
Det, jeg har noteret mig, at den største del af kritikken har kredset om, har været spørgsmålet om vilkårsforhandlingen.
Her tror jeg egentlig, at udgangspunktet har været det samme for alle, nemlig at gode, stærke, ressourcestærke mennesker nok ikke har de store problemer med at undlade en vilkårsforhandling, at de godt kan klare tingene selv.
Problem er jo med de mennesker, der måske har en eller anden form for indlæringsvanskelighed, som har svært ved at læse eller skrive, eller som måske tilmed ikke engang kender rettighederne.
Vi skal der få en sikkerhed for, at de ikke bliver tromlet over og oplever at få deres rettigheder krænket eller indgår en aftale på nogle vilkår, som de rent faktisk ikke forstår.
Der medvirker jeg meget gerne til, at vi under udvalgsbehandlingen forsøger at få det her område belyst i dybden.
Hensigten har jo helt klart været at skabe regelforenkling for langt størstedelen af de mennesker, hvor begge parter er enige om at få lavet en skilsmisse, men vi har naturligvis også i forbindelse med udarbejdelsen af lovforslaget forsøgt at tage højde for den problemstilling, som mange rejser her i dag.
Men det er jeg meget villig til at vi ser på under udvalgsbehandlingen.
Der har jeg selvfølgelig også lyttet til, at der har været en del kritik og et ønske om at få området belyst, og det er jeg også indstillet på.
Jeg håber stadig væk på, at det her lovforslag med alle 15 punkter er noget, som kan blive vedtaget af et meget bredt flertal i Folketinget, ja, allerhelst med et enigt Folketing, for det familieretlige område er et område, hvor vi normalt politisk finder hinanden.
Jeg tror også, at det er vigtigt, at vi alle sammen gør os en anstrengelse for at møde hinanden et eller andet sted, så det fortsat er sådan, at et meget stort flertal bakker op om det.
Det er selvfølgelig klart, at vi føler selv, at vi i udarbejdelsen af lovforslaget har forsøgt at gøre os umage med at vælge nogle områder, som gerne skulle medvirke til at få skabt en større enkelhed og klarhed på området, uden at den svage part bliver en taber i regelforenklingens hellige navn.
Det er selvfølgelig også med udgangspunkt i det, at jeg vil forsøge at drøfte med udvalget og med ordførerne, hvordan vi får det her lovforslag og spørgsmål til det besvaret, så lovforslaget er noget, som nyder fremme her i salen ved tredjebehandlingen.